**Beretning Generalforsamling i VOKS 9. juni 2024**

Velkommen til vores 8. ordinære generalforsamling.

Inden vi går til beretningen vil jeg lige **præsentere bestyrelsen.**

Brit Stenbjerg Larsen – repræsentant for Ordruplund GF - kasserer.

Tonny Petersen – repræsentant for Baunens GF – trykkeri – foldere og opslag

Henning Balslev Clausen - repræsentant for Lindegården GF og ansvarlig for hjemmeside

Kirsten Møller - repræsentant for Kårup Skov og Ordrup Næs GF – og formand

Karin Andersen – repræsentant for Næsgårdens Grundejerforening – sekretær

Daniel Engberg - Ordrup Bylaug

**Møder mv.**

Siden sidste generalforsamling den 11. juni 2023 har vi afholdt 3 ordinære bestyrelsesmøder og 2 forberedende bestyrelsesmøder, hvor vi forbereder Sensommerdag, ~~Skovens dag~~ og Generalforsamling

Ved siden af møderne har vi – som i de andre år - haft mail - og telefonkorrespondance med hinanden og med repræsentanter fra myndigheder, facebook og endvidere diverse opsynsture til miljøerne og uddeling af foldere og opsætning af opslag.

**Medlemsaktiviteter:**

**En Sensommerdag og Skovens Dag**

Som I ved skal vi i følge vor samarbejdsaftale med Naturstyrelsen Vestsjælland – nu Midtsjælland- hvert år, den anden uge i september afholde en ”Skovdag” hvor medlemmer af VOKS går miljøerne efter.

I september 2022 afholdt vi derfor den 6. **”Sensommerdag i skoven”.** 6 medlemmer og bestyrelsen dukkede op og havde 2 gode timer sammen hvor vi gik miljøerne efter for skader, rensede installationerne for skidt og beskar planter - især på Sletten. Sidst, men ikke mindst fik vi olieret fortællerhulens tag og det udvendige på egeslettens platform.

Bestyrelsen vil også i år indkalde **til ”Sensommerdag i skoven” – 2. Lørdag i september dvs. den 14. september.** Sæt det i jeres kalendere. Vi håber at I og andre medlemmer vil møde op.

I maj indkaldte vi til **Skovens Dag,** hvor vi indbød medlemmer og andre interesserede i at deltage i en eftermiddagsvandring sammen med Skovrider Jens Peter Simonsen. Desværre måtte vi aflyse dagen, da meget få tilmeldte sig. Lidt overraskende set i lyset den dejlige dag vi havde sidste år med 25 deltagere.

I stedet har Skovrideren har varslet at Naturstyrelsen vil tage initiativ til en Skovens dag efter sommerferien.

**Vedligehold af miljøerne.** Der er hele tiden behov for, at de redskaber - herunder Pavillonen og Fortællerhulen - der er udført i Eg eller Lærketræ - løbende bliver olieret mere. Inden for to år skal vi ha olieret Orehøj Pavillonen. En Arbejdsgruppe fra Næsgårdens grundejerforening, har tidligere olieret alle redskaber i Eventyrdalen –. Brit Stenbjerg fra Ordruplund GF har olieret Skovfittness.

Vi vil opfordre til, at der kan dannes arbejdsgrupper fra hver af de ansvarlige grundejerforeninger, som fremadrettet tager sig af de forskellige miljøer i skoven. Det handler først og fremmest om vedligehold af de dele, der er udført i eg og lærketræ. Robinietræet vil klare sig fint i endnu et par år.

Hvem vil være med til dette?

**Finansiering - bevillinger**

I det forløbne år har vi ikke søgt om nye midler. Vi får midler gennem medlemskontingent og frivillige donationer, som er den nye måde vi søger at samle midler fra brugerne til vedligehold. Det går egentligt pænt med denne metode, da der løbende kommer mindre midler løbende ind af denne vej. Opslag med opfordringer er nu sat op i alle miljøer. De bliver godt nok engang imellem revet ned, men Daniel holder øje med det og erstatter dem løbende.

På et møde med borgmesteren Karin Vinzent i Adlershuse, hvor Karin og jeg deltog, drøftede vi bl.a vore udfordringer og vore ønsker om hjælp til den fremtidige sikring af miljøerne, når samarbejdsaftalen med naturstyrelsen og de 9 grundejerforeninger udløber. Borgmesteren opfordrede os til at tage fat i den nye direktør i kommunen Thomas Knudsen, som netop kommer fra Ordrup, og drøfte spørgsmålet med ham.

**Status for projektet**

Vi er der i projektet, hvor vi nu alene skal bruge kræfter på vedligehold af miljøerne, men vi er åbne over for nye ideer, initiativer og forslag, som kommer fra medlemmerne.

Vi får løbende positive tilkendegivelser fra begejstrede bedsteforældre og børnefamilier. Især begejstrer Bevægelsesmiljøet med Svævebanen - og Eventyrdalen meget. Her kommer folk i flok og leger sammen i alle aldre. Det slider på Svævebanen, så den skal løbende strammes op og stolen skal repareres.

**Folderne**

Folderne er nu alle brugt. Som vi fortalte sidste år, har vi ikke planer om at trykke flere. Efterhånden kender de fleste miljøerne, så nu opfordrer vi i stedet til at downloade kort, hvis der er behov for det. Vi har hængt kort op i Ordrup by og Google angiver også hvor miljøerne er.

**Samarbejder**

Samarbejdet med Den Lille Legepladsfabrik fungerer fint. De er altid lydhøre over for vore udfordringer og ønsker. Det er robuste miljøer de har lavet med gode og flotte løsninger og af høj kvalitet. Stor tak til Peter Houkjær og hans team.

Vi har et fint samarbejde med Naturstyrelsen Midtsjælland og Odsherreds Kommune. Odsherreds kommune har støttet os økonomisk næsten hvert år og er altid hjælpsomme.

Samarbejdet med Naturstyrelsen handler nu om at leve op til den samarbejdsaftale ( se vores hjemmeside) som de 10 foreninger, der var med til at etablere denne forening, har indgået med Naturstyrelsen. Her har alle underskrivere forpligtet sig til at sikre det nødvendige vedligehold af miljøerne i skoven i et samarbejde med Naturstyrelsen i minimum 10 år.

Vi skal derfor meget opfordre til, at vi sammen fortsat sikrer denne aftales intentioner og forpligtigelser som bestyrelsesmedlem eller som aktivist/aktivitetsarrangør.

Vi vil meget gerne have bestyrelsesmedlemmer fra alle de ansvarlige grundejerforeninger

**Hjemmesiden**

Hjemmesiden fungerer fint - synes vi selv. Den gør det nemt at finde os og det let at finde informationer om projektet. Vi forsøger jævnligt at opdatere siden, som regel i forbindelse med vore møder og medlemsaktiviteter.

**Flere medlemmer – flere bidrag – flere aktiviteter?**

Der er fortsat behov for en indsats for at sikre opbakning til projektet og meget gerne flere aktive medlemmer.

Tak for ordet. Hermed er der åbent for spørgsmål og debat.